*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.\_\_\_.§)

**Īslaicīgu profesionālo pakalpojumu sniegšanas kārtība Latvijas Republikā reglamentētā profesijā**

Izdoti saskaņā ar

likuma "[Par reglamentētajām profesijām un
profesionālās kvalifikācijas atzīšanu](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)"

[36.](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p36) panta 9. un 13. punktu

**I. Vispārīgie jautājumi**

1. Noteikumi nosaka Latvijas Republikā reglamentētās profesijas, kurās īslaicīgu profesionālo pakalpojumu sniedzējam Latvijas Republikā reglamentētajā profesijā:

1.1. ir jāiesniedz deklarācija par īslaicīgu profesionālo pakalpojumu sniegšanu Latvijas Republikā reglamentētā profesijā vai daļā no reglamentētās profesijas profesionālajām darbībām (turpmāk – īslaicīgi pakalpojumi), kā arī nosaka šajā deklarācijā ietveramo saturu, tai pievienojamos dokumentus, deklarācijas iesniegšanas, izskatīšanas un atjaunošanas kārtību;

1.2. var veikt kvalifikācijas pārbaudi, kā arī nosaka šādas pārbaudes veikšanas kārtību,

1.3. ir pienākums sniegt pakalpojuma saņēmējam likuma “Par reglamentētajām profesijām un profesionālās kvalifikācijas atzīšanu” 42. panta desmitajā daļā noteikto informāciju.

2. Noteikumi neattiecas uz šādiem gadījumiem:

2.1. ja Latvijas Republikai saistošajos starptautiskajos līgumos noteikta cita ārvalstīs iegūtas profesionālās kvalifikācijas atzīšanas kārtība;

2.2. ja persona, kas pirmo reizi uzsāk sniegt īslaicīgus pakalpojumus (turpmāk – pretendents), atļaujas saņemšanai iesniedz iesniegumu saskaņā ar normatīvajiem aktiem, kas nosaka Eiropas profesionālās kartes izdošanas kārtību Iekšējā tirgus informācijas sistēmas ietvaros.

**II. Deklarācija par īslaicīgu pakalpojumu sniegšanu un tai pievienojamie dokumenti, kā arī deklarācijas iesniegšanas, izskatīšanas un atjaunošanas kārtība**

3. Pirmo reizi uzsākot īslaicīgu pakalpojumu sniegšanu šo noteikumu 1. pielikumā noteiktajās profesijās, pretendents par to paziņo institūcijai, kas izsniedz ārvalstīs iegūtās profesionālās kvalifikācijas atzīšanas apliecības attiecīgajā reglamentētajā profesijā (turpmāk – atzīšanas institūcijai), iesniedzot personīgi, nosūtot pa pastu vai elektroniski (ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu un apriti) šādus dokumentus:

3.1. šo noteikumu [2.](https://m.likumi.lv/ta/id/289727#piel2) pielikumā minēto deklarāciju par īslaicīgu pakalpojumu sniegšanu, kas aizpildīta valsts valodā;

3.2. personu apliecinoša dokumenta kopiju;

3.3. pretendenta valstspiederību apliecinoša dokumenta kopiju, pievienojot dokumenta tulkojumu valsts valodā;

3.4. dokumentus, kas apliecina deklarācijā norādītajai profesijai atbilstošu izglītību un profesionālo kvalifikāciju (oriģinālus vai apliecinātas kopijas), pievienojot dokumenta tulkojumu valsts valodā;

3.5. likumīgā statusa valsts kompetento institūciju dokumentus (oriģinālus), kas apliecina pretendenta tiesības veikt profesionālo darbību attiecīgajā profesijā vai daļā no reglamentētās profesijas profesionālajām darbībām, ja pretendents vēlas sniegt šādus īslaicīgus pakalpojumus, pievienojot dokumentu tulkojumu valsts valodā;

3.6. likumīgā statusa valsts kompetento institūciju izdotu dokumentu, kas apliecina, ka personai nav liegtas vai ierobežotas tiesības veikt profesionālo darbību šo noteikumu 1. pielikuma 2., 3., 7.-14., 17.-151., 154., 155. un 158. punktā noteiktajā profesijā, kurā tiks sniegti īslaicīgi pakalpojumi, pievienojot dokumenta tulkojumu valsts valodā;

3.7. ja profesija vai tās ieguvei nepieciešamā izglītība pretendenta likumīgā statusa valstī nav reglamentēta, dokumentu, kas apliecina, ka pretendents pēdējos 10 gados kopumā vismaz vienu gadu ir veicis profesionālo darbību attiecīgajā profesijā pretendenta likumīgā statusa valstī vai citā Eiropas Savienības dalībvalstī, vai Eiropas Brīvās tirdzniecības asociācijas dalībvalstī, pievienojot dokumenta tulkojumu valsts valodā;

3.8. pretendenta apliecinājumu par valsts valodas zināšanu prasmi profesionālo pienākumu veikšanai atbilstošā līmenī (izņemot gadījumus, ja pretendents ir pieaicināts konkrētu pacientu ārstniecībā un ir saņemta iepriekšēja pacientu piekrišana tulka līdzdalībai ārstniecībā) šo noteikumu 1.pielikuma 19.-151. punktā noteiktajās reglamentētajās profesijās;

4. Attiecībā uz šo noteikumu [3.](https://m.likumi.lv/ta/id/289727#p4) punktā minēto prasību par deklarācijas un dokumentu tulkojumu valsts valodā atzīšanas institūcija var pieņemt deklarāciju svešvalodā un dokumentus bez tulkojuma valsts valodā saskaņā ar [Valsts valodas likuma](https://m.likumi.lv/ta/id/14740-valsts-valodas-likums) [10.](https://m.likumi.lv/ta/id/14740-valsts-valodas-likums#p10) panta ceturtajā daļā noteikto.

5. Šo noteikumu 3.3. apakšpunktā minētos dokumentus iesniedz, ja pretendenta valstspiederība nav norādīta šo noteikumu 3.2. apakšpunktā minētajā personu apliecinošajā dokumentā.

6. Šo noteikumu 3.6. apakšpunktā minētie dokumenti ir derīgi iesniegšanai atzīšanas institūcijā trīs mēnešus no to izdošanas dienas.

7. Atzīšanas institūcija pārbauda pretendenta deklarāciju un pievienotos dokumentus. Ja deklarācija ir aizpildīta korekti un tai pievienoti visi nepieciešamie dokumenti, atzīšanas institūcija par to informē pretendentu. Ja deklarācija nav aizpildīta atbilstoši šo noteikumu [3.](https://m.likumi.lv/ta/id/289727#p4) punktā minētajām prasībām vai nav iesniegti visi šo noteikumu [3.](https://m.likumi.lv/ta/id/289727#p4) punktā minētie dokumenti, atzīšanas institūcija var lūgt pretendentu novērst konstatētos trūkumus. Saņemot no pretendenta precizētu vai papildinātu deklarāciju un tai pievienoto dokumentu kopu, atzīšanas institūcija veic atkārtotu pārbaudi.

8. Ja nepieciešams, atzīšanas institūcija vēršas pie attiecīgajām ārvalstu kompetentajām iestādēm, tai skaitā ar Iekšējā tirgus informācijas sistēmas starpniecību, lai pārliecinātos par pretendenta iesniegto dokumentu autentiskumu vai noskaidrotu citus jautājumus, kas attiecas uz pretendenta iegūtās izglītības saturu un ilgumu, profesionālās kvalifikācijas iegūšanu un tiesībām veikt profesionālo darbību attiecīgajā reglamentētajā profesijā vai daļā no reglamentētās profesijas profesionālajām darbībām. Ja deklarācija un tai pievienotie dokumenti ir iesniegti elektroniski, pamatotu šaubu un nepieciešamības gadījumā atzīšanas institūcija var pieprasīt pretendentam iesniegt apliecinātas dokumentu kopijas. Apliecināto kopiju iesniegšanas pieprasījums nevar būt pamatojums šo noteikumu 16. punktā minētajam lēmuma pieņemšanas termiņa pagarinājumam.

9. Šo noteikumu 1. pielikuma 1.-3., 14., 17.-151., 157. punktā noteiktajās profesijās atzīšanas institūcija informē pretendentu, ka viņam ir pienākums sniegt pakalpojuma saņēmējam likuma “Par reglamentētajām profesijām un profesionālās kvalifikācijas atzīšanu” 42. panta desmitajā daļā noteikto informāciju.

10 Īslaicīgu pakalpojumu sniedzējs nekavējoties atjauno deklarāciju par īslaicīgu pakalpojumu sniegšanu likuma "Par reglamentētajām profesijām un profesionālās kvalifikācijas atzīšanu" 42. panta trešajā daļā noteiktajos gadījumos. Atkārtotai deklarācijai par īslaicīgu pakalpojumu sniegšanu pievieno tikai tos dokumentus, kuros ir izmaiņas salīdzinājumā ar iepriekšējai deklarācijai pievienotajiem dokumentiem vai kuriem ir beidzies derīguma termiņš.

11. Īslaicīgu pakalpojumu sniedzējs, atjaunojot deklarāciju par īslaicīgu pakalpojumu sniegšanu, papildus šo noteikumu 3. punktā minētajai informācijai norāda arī datumu, kad iesniegta iepriekšējā deklarācija vai izsniegta atļauja sniegt īslaicīgus pakalpojumus.

12. Ja pretendents deklarācijā ir norādījis, ka īslaicīgus pakalpojumus ir sniedzis iepriekšējā gadā, atzīšanas institūcija viena mēneša laikā no deklarācijas saņemšanas dienas izvērtē turpmāk sniegto pakalpojumu atbilstību īslaicīgai vai gadījuma rakstura profesionālajai darbībai. Ja atzīšanas institūcija secina, ka īslaicīgu pakalpojumu sniedzēja profesionālā darbība Latvijas Republikā turpmākajā periodā neatbilst likuma "Par reglamentētajām profesijām un profesionālās kvalifikācijas atzīšanu" 42. panta pirmajā daļā noteiktajiem īslaicīgu pakalpojumu raksturlielumiem, tā par to informē īslaicīgo pakalpojumu sniedzēju (elektroniski vai papīra dokumenta formā), pamato secinājumus un iesaka īslaicīgo pakalpojumu sniedzējam triju mēnešu laikā no izvērtējuma saņemšanas dienas uzsākt profesionālās kvalifikācijas atzīšanas procesu pastāvīgai profesionālajai darbībai reglamentētajā profesijā vai nepieciešamības gadījumā piemēro disciplināros pasākumus.

**III. Lēmuma pieņemšana par īslaicīgu pakalpojumu sniegšanu un kvalifikācijas pārbaudes veikšanas kārtība**

13. Reglamentētās profesijas, kurās profesionālā darbība saistīta ar pakalpojumu saņēmēja veselību un drošību un kurās atzīšanas institūcijavar veikt pretendenta kvalifikācijas pārbaudi, nosaka:

13.1. šo noteikumu 1. pielikuma 2., 7.-14., 17.-145., 147.-151. punkts;

13.2. likuma "Par reglamentētajām profesijām un profesionālās kvalifikācijas atzīšanu" 34. panta pirmās daļas 2. punkta "b", "c", "d", "e" un "f" apakšpunkts, ja pretendenta iegūtā medicīniskā izglītība un profesionālā kvalifikācija neatbilst programmu minimālajām prasībām profesionālās kvalifikācijas iegūšanai veselības aprūpes jomā reglamentētās profesijās.

14. Atzīšanas institūcija pieņem lēmumu neveikt kvalifikācijas pārbaudi un izsniedz atļauju šādos gadījumos:

14.1. ja pretendents plāno sniegt īslaicīgu pakalpojumu kādā no šo noteikumu 1. pielikuma 2., 7.-14., 17.-145., 147.-151. punktā minētajām profesijām un pretendenta izglītība un profesionālā kvalifikācija atbilst attiecīgajai reglamentētajai profesijai Latvijas Republikā izvirzītajām prasībām;

14.2. pretendenta izglītība un profesionālā kvalifikācija atbilst likuma "[Par reglamentētajām profesijām un profesionālās kvalifikācijas atzīšanu](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)" [42.](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p42) panta sestās daļas otrajā teikumā noteiktajām prasībām.

15. Ja pretendents plāno sniegt īslaicīgu pakalpojumu kādā no šo noteikumu 1. pielikuma 2., 7.-14., 17.-145., 147.-151. punktā noteiktajām profesijām vai daļā no šīs profesijas profesionālajām darbībām, bet viņa izglītība un profesionālā kvalifikācija atšķiras no attiecīgajai reglamentētajai profesijai Latvijas Republikā izvirzītajām prasībām, atzīšanas institūcija saskaņā ar šo noteikumu 17. punktu pieņem lēmumu veikt kvalifikācijas pārbaudi un, ja kvalifikācijas pārbaudes rezultātu vērtējums ir pozitīvs, izsniegt atļauju. Ja kvalifikācijas pārbaudes rezultātu vērtējums ir negatīvs, atzīšanas institūcija pieņem lēmumu par atteikumu izsniegt atļauju.

16. Ja atzīšanas institūcija šo noteikumu [14.](https://m.likumi.lv/ta/id/289727#p10)vai [15.](https://m.likumi.lv/ta/id/289727#p11) punktā minēto lēmumu par atļaujas izsniegšanu vai atteikumu izsniegt atļauju nepaziņo likuma "[Par reglamentētajām profesijām un profesionālās kvalifikācijas atzīšanu](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)" [42.](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p42) panta septītajā daļā noteiktajā termiņā vai [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā nepaziņo par lēmuma pieņemšanas termiņa pagarināšanu uz laiku, kas nav ilgāks par četriem mēnešiem no deklarācijas saņemšanas dienas, vai nepaziņo lēmumu šajā termiņā, pretendents drīkst uzsākt īslaicīgu pakalpojumu sniegšanu.

17. Lēmumu par kvalifikācijas pārbaudi pretendentam paziņo rakstveidā divu nedēļu laikā no deklarācijas un tai pievienoto dokumentu saņemšanas dienas, ja, salīdzinot ar attiecīgajai Latvijas Republikā reglamentētajai profesijai noteiktajām prasībām, pretendenta iesniegtie kvalifikācijas dokumenti apliecina šādas atšķirības pretendenta iegūtās izglītības ilgumā, saturā un profesionālās pieredzes apjomā:

17.1. pretendenta kvalifikācijas dokumenti neapliecina būtisku mācību priekšmetu (studiju kursu) apguvi, kuri ir obligāti attiecīgās profesionālās kvalifikācijas iegūšanai Latvijas Republikā;

17.2. pretendenta kvalifikācijas dokumenti apliecina nereglamentētas izglītības programmas apguvi, attiecīgā profesija pretendenta likumīgā statusa valstī nav reglamentēta, un pretendentam pēdējos 10 gados nav vismaz vienu gadu ilga profesionālā pieredze šajā profesijā.

18. Atzīšanas institūcija pieņem lēmumu par kvalifikācijas pārbaudi, ja šo noteikumu 17. punktā minētās trūkstošo mācību priekšmetu (studiju kursu) apguvi un profesionālo pieredzi nekompensē pretendenta likumīgā statusa valsts kompetento iestāžu apliecinātas profesionālajā pieredzē iegūtās zināšanas, tālākizglītība un profesionālās pilnveides izglītība.

19. Lēmumā par kvalifikācijas pārbaudi norāda šādu informāciju:

19.1. kvalifikācijas pārbaudē nosakāmo zināšanu, prasmju un kompetenču saturs un apjoms;

19.2. institūcija Latvijas Republikā, kurā pretendents var kārtot kvalifikācijas pārbaudi;

19.3. kvalifikācijas pārbaudes norises kārtība;

19.4. kvalifikācijas pārbaudes vērtēšanas kritēriji;

19.5. kvalifikācijas pārbaudes vieta un laiks;

19.6. maksa par kvalifikācijas pārbaudi saskaņā ar normatīvajos aktos noteikto kārtību, kādā pretendents sedz izdevumus, kas saistīti ar kvalifikācijas pārbaudi īslaicīgu pakalpojumu sniegšanai.

20. Atzīšanas institūcija nodrošina kvalifikācijas pārbaudes norisi pati vai vienojas ar citu institūciju par kvalifikācijas pārbaudes veikšanu. Kvalifikācijas pārbaudē nosaka to pretendenta zināšanu, prasmju un kompetenču atbilstību attiecīgajos normatīvajos aktos reglamentētajai profesija noteiktajām prasībām, kuru apguvi neapliecina pretendenta izglītību un kvalifikāciju apliecinošie dokumenti.

21. Atzīšanas institūcija kvalifikācijas pārbaudes rezultātus apliecinošo dokumentu nosūta pretendentam divu darbdienu laikā pēc kvalifikācijas pārbaudes. Ja kvalifikācijas pārbaudi neveic atzīšanas institūcija, kvalifikācijas pārbaudi veikusī institūcija pēc kvalifikācijas pārbaudes kvalifikācijas pārbaudes rezultātus apliecinošo dokumentu divu darbdienu laikā nosūta arī atzīšanas institūcijai.

**IV. Informācija par īslaicīgu pakalpojumu sniegšanu**

22. Nodibinājums “Akadēmiskās informācijas centrs” nodrošina aktuālu informāciju vienotajā kontaktpunktā www.latvija.lv par īslaicīgu pakalpojumu sniegšanas kārtību Latvijas Republikā reglamentētajās profesijās.

23. Ministrija, kura ir vadošā valsts pārvaldes iestāde reglamentētajai profesijai atbilstošās politikas jomā saskaņā ar šīs ministrijas nolikumā noteikto, Eiropas Komisijas Reglamentēto profesiju datu bāzē publicē pamatojumu katras šo noteikumu 1.pielikuma 2., 7.-14., 17.-145., 147.-151. punktā noteiktās profesijas noteikšanai par tādu reglamentēto profesiju, kurā atzīšanas institūcija var veikt pretendenta kvalifikācijas pārbaudi.

24. Atzīšanas institūcija savā tīmekļvietnē un vienotajā kontaktpunktā www.latvija.lv publicē informāciju par īslaicīgu pakalpojumu sniegšanas kārtību attiecīgajā reglamentētajā profesijā.

25. Atzīšanas institūcija reģistrē iesniegtās deklarācijas īslaicīgu pakalpojumu sniegšanai reglamentētajās profesijās, kā arī izsniegtās atļaujas īslaicīgu pakalpojumu sniegšanai reglamentētajās profesijās. Datus par iesniegto deklarāciju un izsniegto atļauju skaitu kārtējā gadā atzīšanas institūcija iesniedz profesionālās kvalifikācijas atzīšanas koordinatoram līdz nākamā gada 1. decembrim.

**V. Noslēguma jautājums**

### 26. Atzīt par spēku zaudējušiem Ministru kabineta 2017. gada 28. marta noteikumus Nr. 168 "[Īslaicīgu profesionālo pakalpojumu sniegšanas kārtība Latvijas Republikā reglamentētā profesijā](https://likumi.lv/ta/id/289727-islaicigu-profesionalo-pakalpojumu-sniegsanas-kartiba-latvijas-republika-reglamenteta-profesija)" (Latvijas Vēstnesis, 2017, 66., 183. nr.; 2019, 37. nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2005. gada 7. septembra Direktīvas [2005/36/EK](http://eur-lex.europa.eu/eli/dir/2005/36/oj/?locale=LV) par profesionālo kvalifikāciju atzīšanu;

2) Eiropas Parlamenta un Padomes 2013. gada 20. novembra Direktīvas 2013/55/ES, ar ko groza Direktīvu [2005/36/EK](http://eur-lex.europa.eu/eli/dir/2005/36/oj/?locale=LV) par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu (IMI regulu).

Ministru prezidents A. K. Kariņš

Izglītības un zinātnes ministre I. Šuplinska